Sufixo -et

O **sufixo -et** (-et, -ez, -eta, -etas) ye o diminutivo productivo en aragonés moderno y admite diferents pronunciacions en masculín singular.

## Evolución
S'emplega tamién en as luengas galorromanicas: francés, occitán y catalán. D'orichen no guaire claro, bel autor creye que ye en o latín *-ITTUM*, común por tanto con o castellano *-ito*.

En latín s'emplegaba mes *-ĔLLU(M)*, u *-CULUM* como diminutivo, -OLU(M), pero en a evolución dende o latín ta l'aragonés, estos sufixos quedoron a sobén fosilizaus en palabras que ya no teneban sentiu de mes chico, se s'emplegó mes y mes *-et*, *-ez*, *-eta*, *-etas*.
 
*-et*, *-ets*, *-eta*, *-etas*, s'emplegaba en os textos medievals, pero en o sieglo XV, encomienza a competir con *-ico, -icos, -ica, -icas*, considerau d'orichen castellano oriental, y que primero por lo que fa a lo sud de Teruel s'emplegaba nomás que pa personas. En muitas zonas d'Aragón o diminutivo -et se convertió en homofono d'o sufixo sufixo -eto-eto, (d'abundancia) cuan a tendencia a perder a vocal final atona yera mes gran. Encara en muitas variedaz de l'aragonés como cheso u benasqués a on encara s'emplega *-et*.

A terminación *-et*, diminutiva, d'abundancia u de bel arabismo que veyemos en muitos toponimos medievals aragoneses cambiará dimpués d'a Edat Meya, (Fuset, Tobet, Santet, Aceret, Binacet, Malgurguet, Tramacet). A -t final d'os sufixos puet perder-se en diferents epocas y variedaz d'aragonés, (*mozé*, *[[choricet|chorizé]]*, *[[l'oré]]*), y que se vei en a forma oficial en castellano d'o toponimo teruelano Caudet.

A castellanización suposó que, dezaga una consonant como -t, se i metese una vocal de refirme *-e*, quedando muitas palabras aragonesas u no fosilizadas con *-ete*: *zoquete*, *ferrete*.

Enta os sieglos XVII y XVIII a forma *-et* evolucionó ta *-ed*. D'esta epoca deben estar los toponimos oficial *Binaced*, *Used*, *Tobed*, *Santed*, *Acered*, o microtoponimo *El charqued* en Lo Castellar y *Camped* en Agüero, (en ayerbense huei ya no se pronuncia -ed).

A forma *-ed* cambió ta *-er*. A forma *-er* se puet sentir en ayerbense, semontanés oriental, parlas castellanas u aragonesas d'a Plana de Uesca, castellano d'os Monegros y d'a Ribera Baixa d'Ebro, (convivindo con -ed, -é u -ico seguntes os casos). En o Guadalop yera tipico d'Alcanyiz s'emplegaba muito dica os anyos 70-80, contrastando con as parlas de Castelserás, Torrociella d'Alcanyiz, Casp y Chiprana, a on s'emplega *-é*, y con a parla de Val d'Algorfa a on que s'emplega *-et*.

Bi ha testimonios que indican que o cambio dende *-ed* ta *-er* ye recient:
*O microtoponimo agüerán debant dito.
*Un texto de 1898 en a plana 345 o libro de Eduardo Taboada *Mesa revuelta*:

*O testimonio de Jose Alejo Marco d'a familia de *los Pepineros* d'Alcanyiz, que comenta que os suyos padres diciban *chiqued*, *piaced* y palabras pareixidas, (esto indica que os naixius d'Alcanyiz a primers de sieglo XX ya emplegaban a terminación *-er* y que a cheneración anterior encara emplegaba *-ed*.

## Aspectos de normalización
Os alcuerdes graficos de Uesca en 1987 sobre os sufixos *-et*, *-ot*, *-ut* tienen en cuenta que a -t final no se pronuncia en toz os puestos, y que puet estar muda, puet pronunciar-se -d, (con os alofonos oclusivo u fricativo) u -r. Se consideran correctas totas ixas pronunciacions (*mozé*, *moced*, *moceth*, *mocer*), pero s'han d'escribir siempre con -t, (*mocet*)

## Bibliografía
* Migalanchel Martín Pardos: *A esboluzión aragonesa de l'achiquidor latino -ITTU: a contrimuestra d'Alcañiz*. Revista Ruxiada, Lº 3.